DA Den Europæiske Unions Tidende L 205/28

KOMMISSIONENS BESLUTNING

af 25. juli 2006

om ændring af beslutning 2005/759/EF og 2005/760/EF for så vidt angår visse beskyttelsesforanstaltninger over for højpatogen aviær influenza og transport til Fællesskabet af visse levende fugle

(meddelt under nummer K(2006) 3303)

(EØS-relevant tekst)

(2006/522/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 18, stk. 7,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), særlig artikel 22, stk. 6,

under henvisning til Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (4), særlig artikel 18, og

ud fra følgende betragtninger:

(1) Efter at der i 2004 udbrød aviær influenza i Sydøstasien forårsaget af en højpatogen virusstamme, vedtog Kommissionen en række beskyttelsesforanstaltninger over for sygdommen. Foranstaltningerne omfattede bl.a. Kommissionens beslutning 2005/759/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande og transport fra tredjelande af fugle, der ledsager deres ejere (5) og Kommissionens beslutning 2005/760/EF af 27. oktober 2005 om visse beskyttelsesforanstaltninger i forbindelse med højpatogen aviær influenza i bestemte tredjelande for så vidt angår import af fugle i fangenskab (6).

(2) I henhold til artikel 3 i beslutning 2005/759/EF gælder beslutningen ikke for transport til Fællesskabet af fugle, der ledsager deres ejere (selskabsdyr), fra de tredjelande, der nævnes i artiklen. Kroatien er ikke blandt de lande, der er nævnt i artikel 3 i beslutning 2005/759/EF, og import fra det pågældende tredjeland af fugle, der ledsager deres ejere (selskabsdyr), skal således ske under overholdelse af de samme importrestriktioner som dem, der er fastsat i nævnte beslutning for andre tredjelande. Kroatien var et af de første lande i Europa, der underrettede Kommissionen om tilfælde af aviær influenza hos vilde fugle, og der har været åbenhed omkring landets håndtering af yderligere tilfælde af sygdomme. Der er på det seneste ikke fundet nye tilfælde af aviær influenza i Kroatien.

(3) Desuden har Kroatien meddelt Kommissionen, at de kroatiske kompetente myndigheder nu anvender beskyttelsesforanstaltninger, der er ligestillet med dem, medlemsstaternes kompetente myndigheder anvender i henhold til Kommissionens beslutning 2006/115/EF af 17. februar 2006 om visse beskyttelsesforanstaltninger over for højpatogen aviær influenza hos vilde fugle i Fællesskabet og om ophævelse af beslutning 2006/86/EF, 2006/90/EF, 2006/91/EF, 2006/94/EF, 2006/104/EF og 2006/105/EF (7).

(4) Da den risiko for dyresundheden i Fællesskabet, som import fra Kroatien af fugle holdt som selskabsdyr udgør, derfor er minimal, bør Kroatien indsættes i listen over tredjelande, der er omhandlet i artikel 3 i beslutning 2005/759/EF.

(5) Beslutning 2005/759/EF anvendes indtil den 31. juli 2006. Da der er indberettet nye tilfælde af aviær influenza i visse OIE-medlemslande (OIE — Verdensorganisationen for Dyresundhed (Det Internationale Kontor for Epizootier)), bør restriktionerne vedrørende flytninger af fugle, der ledsager deres ejere (selskabsdyr), videreføres. Anvendelsen af beslutning 2005/759/EF bør derfor forlænges til den 31. december 2006.

(6) Ekspertpanelet for Dyrs Sundhed og Velfærd under Den Europæiske Fødevaresikkerhedsautoritet (EFSA) vil i oktober 2006 afgive en videnskabelig udtalelse om dyresundheds- og dyrevelfærdsrisici i forbindelse med import til Fællesskabet af andre fugle end fjerkræ. EFSA er specifikt blevet bedt om i udtalelsen at pege på mulige redskaber og handlemåder, der kan reducere en identificeret risiko i forbindelse med importen af andre fugle end fjerkræ. Udtalelsen vil være med til at afgøre EU's fremtidige politik med hensyn til dyresundheds- og dyrevelfærdsaspekterne ved sådan import.

(7) Beslutning 2005/760/EF anvendes indtil den 31. juli 2006. En gennemgribende ændring på nuværende tidspunkt af de eksisterende bestemmelser i de to beslutninger 2005/759/EF og 2005/760/EF ville være vildledende for virksomhedslederne og andre interesserede parter med hensyn til den mulige fremtidige udvikling af EU's politik på dette område. På baggrund af den nuværende dyresundhedssituation med hensyn til aviær influenza bør importrestriktionerne vedrørende andre fugle end fjerkræ videreføres, indtil EFSA's udtalelse som forventet er vedtaget i oktober 2006. Anvendelsesdatoen for nævnte beslutning bør derfor ændres til den 31. december 2006.

(8) Beslutning 2005/759/EF og 2005/760/EF bør derfor ændres i overensstemmelse hermed.

(9) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

I beslutning 2005/759/EF foretages følgende ændringer:

1) Artikel 3 affattes således: »Artikel 3 Denne beslutning gælder ikke for transport til Fællesskabets område af fugle, der ledsager deres ejere (selskabsdyr), fra Andorra, Færøerne, Grønland, Island, Kroatien, Liechtenstein, Monaco, Norge, San Marino, Schweiz eller Vatikanstaten.«

2) I artikel 5 ændres »31. juli 2006« til »31. december 2006«.

Artikel 2

I artikel 6 i beslutning 2005/760/EF ændres »31. juli 2006« til »31. december 2006«.

Artikel 3

Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.

Artikel 4

Denne beslutning er rettet til medlemsstaterne.

Udfærdiget i Bruxelles, den 25. juli 2006. På Kommissionens vegne Markos KYPRIANOU Medlem af Kommissionen

(1) EFT L 224 af 18.8.1990, s. 29. Senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).

(2) EFT L 268 af 24.9.1991, s. 56. Senest ændret ved tiltrædelsesakten af 2003.

(3) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1). Berigtiget i EUT L 191 af 28.5.2004, s. 1.

(4) EUT L 146 af 13.6.2003, s. 1. Senest ændret ved Kommissionens forordning (EF) nr. 590/2006 (EUT L 104 af 13.4.2006, s. 8).

(5) EUT L 285 af 28.10.2005, s. 52. Senest ændret ved beslutning 2006/405/EF (EUT L 158 af 10.6.2006, s. 14).

(6) EUT L 285 af 28.10.2005, s. 60. Senest ændret ved beslutning 2006/405/EF.

(7) EUT L 48 af 18.2.2006, s. 28. Ændret ved beslutning 2006/277/EF (EUT L 103 af 12.4.2006, s. 29).